Broj: 711-I-2471-P-548/22-02-23

Zagreb, 9. prosinca 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev Mirne Mandić iz Agencije za znanost i visoko obrazovanje,** za davanjem očitovanja Povjerenstva, na 196. sjednici, održanoj 9. prosinca 2022., daje sljedeće

**OČITOVANJE**

**Čelnik javnopravnog tijela koji je ujedno i obveznik u smislu ZSSI-a i koji ima zaključen ugovor o radu u kojem je ugovoreno puno radno vrijeme od 8 sati dnevno, odnosno 40 sati tjedno, a koji radi duže od ugovorenog radnog vremena, može primiti plaću za prekovremeni rad, ali isti ne može sam sebi nalagati.**

Obrazloženje

Zahtjev za davanjem očitovanja Povjerenstva podnijela je Mirna Mandić iz Agencije za znanost i visoko obrazovanje. U knjigama ulazne pošte Povjerenstva zahtjev je zaprimljen 5. prosinca 2022. pod poslovnim brojem 711-U-9104-P-548/22-01-2, povodom kojeg se vodi predmet broj P-548/22.

Člankom 8. stavkom 3. i 4 ZSSI-a propisano je da su obveznici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica traži očitovanje ulazi li isplata prekovremenih sati u domenu sukoba interesa za obveznike ZSSI-a.

Člankom 5. stavkom 1. točkom 2. ZSSI-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Člankom 60. stavak 1. Zakona o radu („Narodne novine“ broj 93/14., 127/17. i 98/19., u daljnjem tekstu: ZOR) propisano je da je radno vrijeme ono vrijeme u kojem je radnik obvezan obavljati poslove, odnosno u kojem je spreman (raspoloživ) obavljati poslove prema uputama poslodavca, na mjestu gdje se njegovi poslovi obavljaju ili u drugom mjestu koje odredi poslodavac.

Člankom 61. stavak 1. ZOR-a propisano je da puno radno vrijeme radnika ne može biti duže od 40 sati tjedno.

Člankom 65. stavak 1. ZOR-a propisano je da je u slučaju više sile, izvanrednog povećanja opsega poslova i u drugim slučajevima prijeke potrebe, radnik dužan na pisani zahtjev poslodavca, raditi duže od punog, odnosno nepunog radnog vremena (prekovremeni rad). Stavkom 3. istoga članka propisano je da ako radnik radi prekovremeno, ukupno trajanje rada radnika ne smije biti duže od 50 sati tjedno, dok je stavkom 4, istoga članka propisano da prekovremeni rad ne smije trajati duže od sto osamdeset sati godišnje, osim ako je ugovoreno kolektivnim ugovorom, u kojem slučaju ne smije trajati duže od dvjesto pedeset sati godišnje.

Povjerenstvo ističe da čelnik javnopravnog tijela, a koji je ujedno i obveznik u smislu ZSSI-a, te koji ima zaključen ugovor o radu u kojem je ugovoreno puno radno vrijeme od 8 sati dnevno, odnosno 40 sati tjedno, ima pravo na prekovremeni rad kao i ostali radnici sukladno mjerodavnim odredbama ZOR-a.

Također, ako bi obveznik radio duže od radnog vremena određenog ugovorom o radu, isti za takav prekovremeni rad ima pravo na naknadu, koja se u tom slučaju ne bi smatrala dodatnom naknadom, već plaćom za rad u prekovremenom radnom vremenu.

Međutim, Povjerenstvo ukazuje podnositeljici da spomenuti čelnik javnopravnog tijela ne može sam sebi nalagati prekovremeni rad s obzirom da bi se u tom slučaju našao u sukobu interesa.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana